**Alb**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Se-aude-n aer clinchetul speranţei

Şi ninge cu lumină pe pământ

Ne întâlnim la mijlocul distanţei

Dintre poveşti. Iubite, un cuvânt

Ar fi destul şi-o să dezleg din chingă,

Caii sălbatici priponiţi în cer

Vei ştii că-ţi sunt alături şi-o să ningă

Peste minutul ăsta efemer

În care-ncerc să îmi aduc aminte

Seninul cald al ochilor tăi dragi,

Sărut de foc descătuşând fierbinte

Îngheţul unor sentimente vagi.

- Un clopoțel se-aude-n depărtare,

E sania cu reni sau glasul tău?

De-ar cerne peste trecători ninsoare

Ori cerul mi-ar așterne-un curcubeu

De flori de gheață, albe, la picioare,

Tu, poezia sufletului meu,

Aș fi cu tine-n viața următoare

Și dacă sunt mai multe,-aș fi mereu.

Nu pot uita când am sorbit licoare

Din cupa palmelor și lângă șemineu

Te-ai transformat din dragoste în floare,

M-ai transformat, iubindu-mă, în zeu.

Liliana Trif Ioan Grigoraș